**Informatīvais ziņojums “Par nepieciešamo turpmāko rīcību un kompetento institūciju noteikšanu, lai nodrošinātu Eiropas Komisijas izstrādātā investīciju plāna ieviešanu Latvijā”**

1. **Vispārīga informācija par investīciju plānu Eiropai**

Eiropas Komisijas (turpmāk- EK) ievēlētais prezidents Žans Klods Junkers 2014.gada 15.jūlijā nāca klajā ar politikas pamatnostādnēm “Jauns sākums Eiropai – mana programma nodarbinātībai, izaugsmei, taisnīgumam un demokrātiskām pārmaiņām”, kas cita starpā iekļāva arī investīciju stimulēšanas iniciatīvas priekšlikumu Eiropas Savienības (turpmāk- ES) dalībvalstīm 315 mljrd. *euro* apmērā. Minētā iniciatīva paredz plašāk izmantot privāto finansējumu investīciju projektiem tautsaimniecībā ar Eiropas Investīciju bankas (turpmāk- EIB) aktīvāku iesaisti līdzfinansēšanā un 315 mljrd. *euro* mobilizēšanā laika periodam no 2015. – 2017.gadam.

2014.gada 26.novembrī EK publicēja komunikāciju „Eiropas Investīciju plāns” par papildu 315 mljrd. *euro* piesaisti ES ekonomikai.

2015.gada 13.janvārī EK publicēja regulas projektu, ar kuru tiks izveidots Eiropas Stratēģisko investīciju fonds (turpmāk- EFSI) Investīciju plāna Eiropai (turpmāk- Investīciju plāns) ieviešanai. Jauno fondu izveidos EK sadarbībā ar EIB un tā vadību nodrošinās EIB grupa. Tas būs garantiju fonds, kura pamata finansējums tiks nodrošināts, izmantojot ES daudzgadu budžetā 2014. – 2020.g. pieejamos resursus.

Latvija, kā ES Padomes Prezidējošā valsts ir nodrošinājusi intensīvu darbu ES Padomē, nonākot pie Eiropas Stratēģisko Investīciju Fonda (EFSI) regulas projekta kompromisa priekšlikuma un panākot vispārēju pieeju 10. marta Ekonomikas un finanšu lietu padomē (ECOFIN).

Ir uzsāktas sarunas ar Eiropas Parlamentu, lai panāktu politisku vienošanos par regulas projektu un nodrošinātu, lai EFSI uzsāk darbību pēc iespējas ātrāk.

Prognozētais EFSI Regulas projekta politiskas vienošanās ar Eiropas Parlamentu panākšanas laiks ir šī gada jūnijs, bet prognozētais EFSI Regulas publicēšanas laiks ir šī gada septembris. Tomēr EFSI Regulas projektā ir paredzēts, ka EFSI garantiju varēs piešķirt arī projektiem, kuri ir noslēgti pirms EFSI Regulas publicēšanas, līdz ar to EIB jau veic projektu atlasi Investīciju plāna Eiropai ietvaros.

Investīciju plāns Eiropai veidots, pamatojoties uz trim sadaļām:

1. **Investīciju plāna I. pīlārs.**

EIB grupas ietvaros izveidoto EFSI sākotnēji veidos ES garantija 16 mljrd. *euro* apmērā (ES budžeta saistību resurss 8 mljrd. *euro*) un EIB ieguldījums 5 mljrd. *euro* apmērā.

No iepriekš minētā kopējā resursa 21 mljrd. *euro* ar sviras efektu trīs reizes EIB piesaistīs finanšu tirgos finanšu resursus aptuveni 60 mljrd. *euro* apmērā.

Minētais EIB resurss 60 mljrd. *euro* apmērā varētu palīdzēt mobilizēt privātās investīcijas, tādējādi nodrošinot papildu investīcijas līdz pat 315 miljrd. *euro* (ar sviras efektu 15 reižu apmērā), no kuriem 240 mljrd. *euro* tiktu novirzīti ilgtermiņa investīcijām un inovatīvai darbībai un 75 miljrd. *euro* maziem un vidējiem uzņēmumiem (1.attēls).

EFSI tālāku investīciju finansēšanai izmantos aizdevuma, kapitāla ieguldījumu un garantiju finanšu instrumentus. Plānots, ka EFSI investīcijas varēs uzņemties augstāku risku, nekā pašreiz EIB piedāvātajos finanšu instrumentos.

EFSI investīcijas plānots investēt projektos ES politiku prioritārajās jomās:

1. Zināšanu un digitālā ekonomika:
   1. Pētniecība un attīstība un inovācijas;
   2. . Informācijas un komunikāciju tehnoloģiju infrastruktūra.
2. Enerģētikas savienība:
   1. Enerģijas pārvade un sadale un ražošana;
   2. Energoefektivitāte.
3. Transports.
   1. Garas distances transporta projekti;
   2. Multimodālais transports (lidostas, ostas, stacijas, loģistikas platformas);
   3. Jaunās tehnoloģijas un Zaļais transports.
4. Sociālā infrastruktūra:
   1. Cilvēkkapitāls, izglītība, apmācības;
   2. Veselība;
   3. Celtniecības vide un pilsētvides pakalpojumi.
5. Resursi un vide:
   1. Dabas resursi un resursu efektīva izmantošana;
   2. Klimata pārmaiņu ietekmes ierobežošana un vides aizsardzība.

Finanšu instrumenti varētu būt aizdevumu instrumentu veidā- aizdevumi, garantijas, pretgarantijas, kapitāla tirgus instrumenti, jebkura veida kredītu uzlabošanas instrumenti, kā arī kapitāla ieguldījumu instrumentu veidā- peļņas sadales aizdevumi, hibrīdkapitāla instrumenti, operācijas ar garantiju nodrošinājumu, netiešā līdzdalība kapitālā (izmantojot ieguldījumu fondus). Aizdevumu instrumentu darījumiem būtu rezervēti 44 mljrd. *euro,* līdzekļu no ES budžeta un EIB resursiem (nodrošināti ar 11 mljrd. garantiju no ES budžeta 2014.- 2020.gada periodā), kapitāla ieguldījumu instrumentu darījumiem*-* 5 mljrd. *euro* no ES budžeta un EIB resursiem*.* Eiropas Investīciju fonds (turpmāk- EIF) savukārt turpinātu finansēt daudzpusējos finanšu instrumentus, kas jau šobrīd tiek piedāvāti ES dalībvalstīm (piemēram, InnovFin, COSME, riska kapitāla resursu instrumenti u.c.). EIF instrumentiem būtu rezervēti 5 mljrd. *euro* no ES budžeta un EIB resursiem.

Investīciju reģions aptvertu ES dalībvalstis.

***Papildu ES budžets***

***EIB***

***5 mljrd. EUR***

***ES garantija***

***16 mljrd. EUR***

**EFSI- Eiropas stratēģisko investīciju fonds**

**21 mljrd. EUR**

**MVK daļa**

**5 mljrd. EUR**

**Infrastruktūras un inovāciju daļa**

**16 mljrd. EUR**

**Eiropas investīciju konsultāciju centrs**

**(EIAH)**

**Īstenos EIB** **Īstenos EIF**

**Kopējais darījumu apjoms**

**(ES +EIB)**

**~ 12 mljrd. EUR**

**Kopējais darījumu apjoms (ES +EIB)**

**~ 49 mljrd. EUR**

**Kopējās investīcijas**

**75 mljrd. EUR**

**Kopējās investīcijas**

**240 mljrd. EUR**

**1.att. EFSI struktūra un finansējuma sadalījums.**

1. **Investīciju plāna II. pīlārs.**

ES līmenī izveidots **projektu saraksts**, pamatojoties uz EK, EIB un ES dalībvalstu īpašu uzdevumu darba grupas ar mērķi attīstīt investīciju projektus ES (turpmāk- Investīciju darba grupa) darbu, kuru rudenī izveidoja EK un EIB, un kura ir apzinājusi (bet nav pārbaudījusi) vairāk nekā 2000 iespējamos investīciju projektus, ar kopējo investīciju apjomu 1,3 triljoni *euro*. Latvijas projektu saraksts tika sagatavots un saskaņā ar Ministru kabineta 2014.gada 22.novembra lēmumu (Ministru kabineta 2014.gada 22.novembra sēdes protokols Nr. 64, 3.§.) iesniegts Investīciju darba grupas sekretariātam. Izveidotais projektu saraksts nav ierobežojošs attiecībā uz citiem projektiem, kas potenciāli var būt atbilstīgi EFSI finansējuma saņemšanai.

Tehniskā palīdzība, kas saistīta ar projektu sagatavošanu, tiktu pastiprināta arī ar Eiropas Investīciju konsultāciju centra (European Investment Advisory Hub jeb EIAH) izveidi.

1. **Investīciju plāna III. pīlārs.**

Investīciju plāna III. pīlārs paredz uzlabot **investīciju vidi**, nodrošinot labāku regulējumu, jaunus ilgtermiņa finansējuma avotus, tostarp pasākumus kapitāla tirgu savienības izveidei, un novēršot šķēršļus investīcijām vienotajā tirgū, kā arī padziļinot vienoto tirgu – Enerģētikas savienība, Vienotais digitālais tirgus un pakalpojumu tirgus.

Investīciju plānā tiek pieņemts, ka pašreizējā ES daudzgadu finanšu shēmā 2014.- 2020.gadam netiks veiktas nekādas izmaiņas, un plāns paver iespējas papildu pasākumiem laikā, kad notiks daudzgadu finanšu shēmas starpposma pārskatīšana.

2015.gada 13.janvārī EK nāca klajā ar priekšlikumu Eiropas Parlamenta un Padomes regulai par Eiropas Stratēģisko investīciju fondu un ar ko groza Regulas (ES) Nr.1291/2013 un (ES) Nr.1316/2013 (turpmāk – EFSI regulas projekts), tādējādi nodrošinot juridisko ietvaru Eiropas Investīciju plāna iepriekš minētajiem diviem pirmajiem pīlāriem – EFSI investīcijām izveidei un projektu saraksta izveidei.

Neskatoties uz plānotajām darbībām, ko Latvija 2015.gada pirmajā pusgadā veiks kā ES Padomes prezidējošā valsts, minētais EFSI regulas projekts paredz pienākumus katrai ES dalībvalstij, lai nodrošinātu sekmīgu investīciju plāna I. pīlāra un II. pīlāra ieviešanu.

Lai to nodrošinātu, ir nepieciešams vienoties par iesaistītajām institūcijām un to kompetenci sekmīga rezultāta nodrošināšanai.

**II. Fonda regulas projekta galvenie elementi**

Fonda regulas projekts izveido EFSI, un paredz EK un EIB noslēgt savstarpēju līgumu, lai izveidotu minētā EFSI fonda darbības operacionālo ietvaru. Fonda regulas projekts nosaka garantiju fonda izveidi (8 mljrd. *euro* apmērā), ES 16 mljrd. *euro* garantijas nodrošinājumam, kas attiecīgi tiks piešķirta EIB.

**1. EFSI pārvalde.**

Atbilstoši Fonda regulas projektam paredzēts, ka EFSI **pārvaldi** veido divu līmeņu sistēma:

1. **Uzraudzības komiteja**, kas ir tiesīga lemt par investīciju politikas un riska profila vispārīgiem nosacījumiem, sagatavojot attiecīgas investīciju vadlīnijas. Uzreiz pēc EFSI dibināšanas plānots, ka tajā piedalās EK un EIB. Dalībvalstis tiek aicinātas iesaistīties EFSI, veicot iemaksas EFSI kapitālā, tādējādi pēc iemaksu apjoma, iegūstot pārstāvību Uzraudzības komitejā. Par dalībniekiem var kļūt dalībvalstu nacionālās attīstības institūcijas/bankas, kā arī citas institūcijas, valsts aģentūras un privātā sektora interesenti.
2. **Investīciju komiteja -** vadās pēc Uzraudzības komitejas izstrādātajām investīciju vadlīnijām, pieņemot lēmumus par to, kuru projektu finansēšana atbalstāma ar Fonda garantiju.

Par jebkuru projektu, kas tiks atbalstīts no EFSI gala lēmumu būs jāpieņem EIB lēmējinstitūcijām (direktoru valdei, kur piedalās visu ES dalībvalstu pārstāvji).

**2. Projektu sagatavošanas un konsultāciju centrs**

Atbilstoši Fonda regulas projektam plānots **izveidot** Eiropas Investīciju konsultāciju centru (EIAH).Minētais centrs tiks izveidots EIB ietvaros, kā vienas pieturas aģentūra, lai saņemtu tehnisko palīdzību projektu strukturēšanā, inovatīvu finanšu instrumentu izmantošanā, publiskās un privātās partnerības izmantošanā un citu atbilstošu konsultāciju sniegšanai. Tas būs kā vienots kontaktpunkts konsultāciju sniegšanai, izmantojot pieejamos tehniskās palīdzības instrumentus (Fi-Compass, Jaspers+, H2020 u.c.), kā arī neieciešamā papildus konsultāciju sniegšana, kas attieksies uz EFSI, ko šobrīd nenodrošina neviens no esošajiem instrumentiem. Minētais centrs attīstīs tehniskās palīdzības tīklu, lai izmantotu visu esošo kompetenci (nacionālās attīstības institūcijas, dalībvalstu Eiropas Strukturālo un investīciju fondu vadošās iestādes, EK dienesti).

Papildus, ņemot vērā Fonda regulas projektu, veidojot EIAH un nacionālo kontaktpunktu jāatceras, ka Latvijai svarīgi, lai JASPERS saglabā pietiekamu kapacitāti darbam ar Eiropas Strukturālajiem un investīciju fondiem (turpmāk - ESIF), kā arī nofiksēt, ka kontaktpunkts attiecībā uz sadarbību ar JASPERS par ESIF paliek ES struktūrfondu un Kohēzijas fonda Vadošajā iestādē.

**3. Projektu saraksts un tā uzturēšana**

Investīciju plāns Eiropai paredz **caurskatāmu vienotu ES līmeņa projekta saraksta izveidošanu**. Šāda saraksta mērķis ir dot potenciālajiem investoriem iespēju iepazīties ar regulāri aktualizētu investīciju projektu sarakstu, tādējādi piedaloties privāto fondu novirzīšanai projektu finansēšanai. Paredzētais projektu saraksts tiktu uzturēts ES līmenī, un to vadītu EK un EIB, izveidojot vienotu interneta mājas lapu, kas nodrošinātu potenciālajiem investoriem informāciju par investīciju iespējām ES nozīmes projektos.

EK un EIB uzturēs interneta mājas lapu par investīciju iespējām, norādot iespējamo savienojumu uz nacionālajām attīstības finanšu institūcijām. Neskatoties uz to, ka EK un EIB veiks interneta mājas lapas uzturēšanu ES līmenī, investori veiks savu padziļināto izvērtēšanu (*due diligence*) par investīciju projektu. Projektu sarakstam nav tiešas saiknes ar EIB finansētajiem projektiem vai projektiem, kuriem tiks piešķirta EFSI garantija.

**4. Investīciju platformas**

Fonda regulas projekts paredz **investīciju platformu izveidošanu**. Investīciju platforma var tikt veidota kā speciālam mērķim veidota institūcija/fonds (*Special Purpose Vehichle,* turpmāk- SPV), pārvaldīts atsevišķs konts vai uz līguma balstīts kopfinansējuma fonds ar mērķi finansēt projektu grupu. Investīciju platformas apvieno iespējamos investorus (privātais sektors, dalībvalstis un nacionālās attīstības finanšu institūcijas/bankas), kas ieinteresētas iepriekš minēto projektu finansēšanā, nododot finansējumu investīciju platformai.

Ir paredzētas trīs veidu investīciju platformas – reģionālās, sektoru un nacionālās. Reģionālās investīciju platformasvar apvienot attiecīgus reģionālus investīciju projektus, iesaistot vairākas dalībvalstis. Sektoru investīciju platformasvar apvienot investīciju projektus noteiktā sektorā, apvienojot investorus, kas vēlas investēt šādās aktivitātēs. Nacionālās investīciju platformas var apvienot noteiktus investīciju projektus attiecīgās dalībvalsts teritorijā.

EIB var investēt šādā SPV ar EFSI garantiju vai arī EIB var pārgarantēt investīciju platformu. Uzraudzības komitejai būs jānosaka EFSI investīciju politikai atbilstošas investīciju platformas. Plānots, ka dalībvalstis šādās platformās varēs investēt arī ES struktūrfondu resursus, ja to atļauj ES struktūrfondu īpašie investīciju atbilstības noteikumi, kā arī, ja šādu investīciju veikšanu neierobežo ES struktūrfondu nosacījumi par investīciju veikšanu tikai ES dalībvalsts teritorijā.

**5. Nacionālo attīstības finanšu institūciju/banku iesaiste**

Būtiska loma investīciju plānā noteikto mērķu sasniegšanai konkrētajās dalībvalstīs ir paredzēta arī, iesaistot **nacionālās attīstības finanšu institūcijas/bankas**. Nacionālās attīstības finanšu institūcijām/bankām ir bijusi liela loma finanšu krīzes laikā, sniedzot finansējumu, kā arī atbalstu investīciju projektiem. Fonda regulas projekta ietvaros var izdalīt šādas nacionālās attīstības finanšu institūcijas/bankas lomas: finansēšana un tehniskā palīdzība.

Attiecībā uz finansēšanu, nacionālajām attīstības finanšu institūcijām/bankām ir divas iespējas:

a) **investīciju platformu līmenī** – nacionālās attīstības finanšu institūcijas/bankas var piedalīties vai veidot investīciju platformas, kas veidota ģeogrāfiski vai sektorāli;

b) **projektu līmenī** – nacionālās attīstības finanšu institūcijas/bankas var ieguldīt kopā ar EIB, kā arī ar tā atbalstu no EFSI individuālos projektos. EFSI darbosies papildinoši, līdz ar to projekta līmenī atbalstu nevar piešķirt, ja nacionālas attīstības finanšu institūcijas/bankas vai privātais sektors var nofinansēt projektus paši.

Ņemot vērā attīstības finanšu institūciju/banku specifisko lomu, Fonda regulas projekts paredz papildus finansēšanas mehānismus. Nacionālās attīstības finanšu institūcijas/bankas atbilstoši Fonda regulas projekta nosacījumiem var saņemt EIB garantiju EFSI instrumenta ietvaros. Operacionāli tā kā ES garantija ir sniegta EIB, būs nepieciešams, lai EIB dotu garantiju nacionālajai attīstības finanšu institūcijai/bankai. Sniedzot šādu garantiju nacionālajai attīstības finanšu institūcijai/bankai būs prasība nodrošināt sviras efektu finansējuma piesaistei investīciju veikšanai (piemēram, EIB, sniedzot 1 miljonu *euro* garantiju nacionālajai attīstības finanšu institūcijai/bankai, tai būs prasība ieguldīt projektā 3 miljonus *euro* kopā ar 12 miljoniem no citiem dalībniekiem).

Attiecībā uz tehnisko palīdzību Fonda regulas projekts paredz **Eiropas līmeņa projektu sagatavošanas un konsultāciju centru**, kas būtu viens kontaktpunkts tehniskās palīdzības saņemšanai. Šajā aspektā priekšlikums paredz izmantot/iesaistīt arī nacionālo attīstības finanšu institūciju/banku ekspertīzi. Nacionālajām attīstības finanšu institūcijām/bankām ir reģionālās un tehniskas zināšanas, kas ir nepieciešamas, lai attīstītu vienotu tehniskās palīdzības punktu. Ja nacionālā attīstības finanšu institūcija izvēlas piedalīties, tai būs noteicoša loma, lai attiecīgajā reģionā veicinātu Eiropas projektu sagatavošanu un konsultēšanu.

Fonda regulas projekts paredz iespēju kombinēt atbalstu no Eiropas EFSI un Eiropas strukturālajiem un investīciju fondiem (turpmāk- ESIF), ja to atļauj ESIF īpašie investīciju atbilstības noteikumi.

**III. Turpmākā rīcība.**

Vadoties no minētā, papildus pienākumiem, ko Latvija 2015.gada pirmajā pusgadā veiks kā ES Padomes prezidējošā valsts, tas ir, nodrošinās politiskās vienošanās panākšanu par Fonda regulu:

1) Ekonomikas ministrijai, Satiksmes ministrijai un citām atbilstošām nozaru ministrijām, kuru projekti iekļauti ar Ministru kabineta 2014.gada 22.novembra lēmumu (Ministru kabineta 2014.gada 22.novembra sēdes protokols Nr. 64, 3.§.) Investīciju darba grupas sekretariātam iesniegtajā sarakstā, izvērtēt iespēju turpināt darbu ar prioritārajiem projektiem, kas virzāmi finansēšanai no EFSI, kā arī papildināt tos ar jauniem projektiem, un tos sagatavot iesniegšanai EIB, izvērtējot nozaru attīstības prioritātes;

2) noteikt akciju sabiedrību “Attīstības finanšu institūcija Altum” par vienoto kontaktpunktu Latvijā- sadarbībai ar EIB Eiropas Investīciju konsultāciju centra (EIAH) nacionālās ekspertīzes veicināšanā un EFSI operāciju Latvijā informācijas izplatīšanai;

3) Finanšu ministrijai sadarbībā ar akciju sabiedrību “Attīstības finanšu institūcija Altum” un atbilstošajām ministrijām sagatavot priekšlikumu Latvijas dalībai Fonda regulas projektā noteiktajās investīciju platformās un sadarboties ar EIB atbalsta saņemšanai investīciju platformu finansēšanai.

Finanšu ministrs J.Reirs

14.05.2015. 16:50

2130

Dina Buse

Finanšu ministrijas

Finanšu tirgus politikas departamenta

Finanšu sektora pārvaldības nodaļas vecākā eksperte

Tālr. 67095535

E-pasts: Dina.Buse@fm.gov.lv